Bugár, Béla, podpredseda NR SR (2019-02-07):
Takže vážené panie poslankyne, vážení páni poslanci, budeme pokračovať v prerušenom rokovaní hlasovaním o písomných odpovediach členov vlády Slovenskej republiky na interpelácie poslancov (tlač 1245). Takže dávam hlasovať o uznesení, ktorým Národná rada berie na vedomie písomné odpovede členov vlády na interpelácie poslancov podané predsedovi Národnej rady do 31. 12. 2018. Prezentujme sa a hlasujme. (Hlasovanie o písomných odpovediach členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky , tlač 1245.) (Hlasovanie.) Prítomných 120, za 72, proti 1, zdržalo sa 46, 1 nehlasoval. Konštatujem, že Národná rada zobrala na vedomie písomné odpovede členov vlády. Teraz vás chcem, vážené panie poslankyne, vážení páni poslanci, informovať o tom, že ústavnoprávny výbor svojím uznesením zaujal stanovisko k vládnemu návrhu zákona (tlač 1261) a k poslaneckým návrhom zákonov (tlač 1268 a 1298), a to prvé uznesenie alebo stanovisko, že vládny návrh zákona, ktorým sa mení a dopĺňa, dopĺňa zákon č. 131/2002 Z. z. o vysokých školách a o zmene a doplnení ďalších zákonov, predpisov (tlač 1261), nie je podaný v súlade s § 96 ods. 3 rokovacieho poriadku, čiže neuplynula ustanovená šesťmesačná lehota od obdobného zákona pod tlačou 1230. Ďalšie stanovisko k návrhu poslanca Národnej rady Slovenskej republiky Matoviča na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch (tlač 1298) a návrhu poslancov Národnej rady Slovenskej republiky Kotlebu, Uhríka a Beluského na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov (tlač 1268), a to, že taktiež nie sú podané v súlade s § 96 ods. 3 rokovacieho poriadku, čiže neuplynula ustanovená šesťmesačná lehota od obdobného zákona pod tlačou 1175. Prosím, aby túto skutočnosť Národná rada vzala na vedomie, a na základe uvedeného podľa § 24 ods. 5 rokovacieho poriadku navrhujem na návrh troch poslaneckých klubov, a to SMER – sociálna demokracia, Slovenská národná strana a MOST – HÍD vypustiť z programu 40. schôdze Národnej rady bod 13, bod 54 a bod 72 . Prosím, prezentujme sa a hlasujme. (Hlasovanie.) Prítomných 123, za 75, proti 25, zdržalo sa 22 poslancov, 1 nehlasoval. Návrh sme schválili. Pristúpime teraz k tajnému hlasovaniu o návrhoch na voľbu členov Rady pre štátnu službu a Rady Rozhlasu a televízie Slovenska a Správnej rady Tlačovej agentúry Slovenskej republiky a Správnej rady Ústavu pamäti národa. (Ruch v sále.) Vážené panie poslankyne, páni poslanci, prosím o väčší kľud! Sú to tlače 1300 až 1303. Tajné hlasovanie vykonáme na deviatich hlasovacích lístkoch. (Ruch v sále.) Páni poslanci, keď nebude kľud, preruším rokovanie a budeme hlasovať o šiestej! Tak ako vždy, znovu vás chcem upozorniť, že pri tajnom hlasovaní na každom lístku, pri každom mene a priezvisku musíte označiť jednu alternatívu, za ktorú hlasujete: za, proti alebo sa zdržiavam. Pri voľbe členov Rady Rozhlasu a televízie je potrebné zvoliť troch členov. A tam máte rozpísané po každom teda odborníkovi v troch oblastiach. Pri voľbe členov Správnej rady Tlačovej agentúry Slovenskej republiky je potrebné zvoliť štyroch členov, po jednom odborníkovi v štyroch oblastiach. A v ďalších dvoch voľbách, teda Rada pre štátnu službu a Správna rada Ústavu pamäti národa je potrebné zvoliť po jednom členovi. Nebudem upozorňovať, že kedy je platný, neplatný hlasovací lístok, už za tri roky, tri a pol roka už to vieme. Takže prosím teraz všetkých overovateľov, aby teda zaujali alebo ujali svoje funkcie a pristúpime k vykonaniu tajného hlasovania. Nech sa páči. [Hlasovanie o návrhu na voľbu člena Rady pre štátnu službu (tlač 1300) a o návrhu na voľbu členov Rady Rozhlasu a televízie Slovenska (tlač 1301) a o návrhu na voľbu členov Správnej rady Tlačovej agentúry Slovenskej republiky (tlač 1302) a o návrhu na voľbu člena Správnej rady Ústavu pamäti národa (tlač 1303).] (Akt tajného hlasovania.)